Is-setgħa u l-kobor ta' Alla Sultan Il-Mulej isaltan! Ħa taqbeż l-art bil-ferħ, u jifirħu l-ħafna gżejjer! Sħab u dlam hemm madwaru; is-sewwa u l-ħaqq is-sisien tat-tron tiegħu. In-nar jimxi quddiemu, u jeqred madwaru l-għedewwa tiegħu. Il-beraq tiegħu jdawwal id-dinja; tara dan l-art u titriegħed. Bħax-xama' jdubu l-muntanji quddiem il-Mulej, quddiem is-Sid tal-art kollha. Ixandru s-smewwiet il-ġustizzja tiegħu; jaraw il-popli kollha s-sebħ tiegħu. Jinfixlu dawk kollha li jqimu l-idoli, li jiftaħru bix-xbihat fiergħa tagħhom; u quddiemu jinxteħtu l-allat kollha . Tisma' dan u tifraħ Sijon, jaqbżu bil-ferħ l-ibliet ta' Ġuda, minħabba l-ġustizzja tiegħek, Mulej. Għax int, Mulej, inti l-Għoli, 'il fuq mill-art kollha, ogħla ħafna mill-allat. Iħobb il-Mulej lil min jobgħod il-ħażen, iħares il-ħajja ta' ħbiebu, jeħlishom minn idejn il-ħżiena. Ifeġġ id-dawl fuq il-ġust, u l-hena għal qalb in-nies sewwa. Ifirħu, ġusti, fil-Mulej, u faħħru l-isem qaddis tiegħu.